text: Spilleklub røvet: Truede gæster til at lægge sig
  30 december 2014 kl. 10.03
  Spilleklubben Monte Carlo i Kolding blev udsat for røveri mandag aften. Gæsterne blev truet til at lægge sig på gulvet, og den ansatte måtte åbne pengeskabet.
  - Der er en eller to gæster i spillehallen, da den maskerede mand træder ind, oplyser lederen af lokalpolitiet i Kolding, vicepolitiinspektør Verner Pedersen til TV SYD.
  Han beordrer gæsterne til at lægge sig på gulvet, og tvinger den ansatte med ud i baglokalet. Her trues den ansatte til at lukke pengeskabet op.
  Røveren tager også et mindre pengebeløb fra kassen.
  - Røveren talte dansk, men vidnerne forklarer, at det var med arabisk accent, siger Verner Pedersen til TV SYD. Han var maskeret og beskrives som ca. 30 år og 170-180 centimeter høj.
  Spilleklubben drives til støtte for en idrætsforening. Den ligger i Blæsbjerggade i Kolding.
  - Vi er som altid interesseret i at høre for vidner, som har oplysninger om røveriet, slutter Verner Pedersen.
  